Imtella' Settembru 9, 2021 Rapport: Claire Preca Taroum Monument tal-bronż iddedikat lil Christine Gauci, suldat tal-armata li tilfet ħajjitha traġikament waqt li kienet qiegħda togħdos fi Mġarr ix-Xini s-sena l-oħra. Il-monument, li huwa lest, se jitpoġġa quddiem id-dar fejn kienet tgħix Christine, fir-Rabat Għawdex. Mary Gauci, omm Christine, iddeċidiet li tittrasforma d-dar fix-xelter Dar Christine, li joffri terapija għal nies li sfaw vittmi ta' vjolenza domestika u abbuż. Tgħid li bis-saħħa tal-monument tħoss lil bintha ħajja. "Inħoss li qisni reġa' għandi t-tifla sa ċertu punt ħajja miegħi f'din l-istatwa, jiġifieri r-rispett li kienet tgawdi hi, kienet tgħin ħafna ħafna nies, jixraqilha li nagħmlulha dan il-monument issa," tgħid Mary. "Meta mietet it-tifla mort naraha mejta u ma stajtx naċċettaha, fil-fatt it-Tnejn kont immur nagħmel is-sessjoni fl-iskejjel u għidtilhom li rrid immur nagħmel is-sessjoni, 'bid-denial' li kelli għamiltha, imma mbagħad wara tinkiser xi naqra, għax immur lura għall-ħsieb, jien ma xtaqthiex tidħol suldat." Mary qalet lil Television Malta li Christine kellha ħafna ambizzjoni, tant illi min suldat Malta rnexxielha tidħol ukoll mal-armata Ingliża, u anke rebħet il-Best Soldier/Pass illi nkwieta ħafna lil omm Christine, tant illi dejjem wissietha biex toqgħod attenta. Qalet ukoll kemm ma kinitx konxja ta' l-imħabba li kellha Christine. "Qaltli 'jiena suldat ta' veru, l-iktar li jista' jiġrili li jpoġġuni f'kaxxa u jibgħatuni d-dar' u kienet stalett kif qaltli hekk. Kienet tgħin ħafna nies, u anke fil-funeral li għamlu l-armata kienet impressjonanti kemm kien hemm nies u impressjnanti kemm kienu jafuha mill-qrib u kemm għenet nies." L-iskultur Charlot Spiteri Magri ħadem il-monument ta' Christine, u qal li għalkemm qatt ma ltaqa' magħha jħoss li sar jafha b'modi oħra. "Mary ġġib ir-ritratti, nirringrazzja lill-armata li sibthom ta' għajnuna kbira, ovvjament dejjem tistudja, anke l-anatomija, speċjalment tal-wiċċ, l-idejn ,Christine kellha ċertu saħħa fl-idejn għaliex kienet persuna li ma toqgħod lura minn xejn, kienet suldat ħabrieki, fil-fatt aħna qegħdin nippreżentaw l-istatwa bħala suldat qalbieni. Bħala monumnet intlaqa' tajjeb ħafna, kemm min-niesli kienu jafuha u speċjalment minn ommha." Mary Gauci qalet illi kif tilfet it-tifla hi, hemm min jitlef it-tfal minħabba piki bejn koppji, fejn sfortunatament jiżżeffnu t-tfal fin-nofs bla ebda ħtija. Qalet li f'Dar Christine se jkun hemm ukoll għajnuna għall-ġenituri li jgħaddu minn dawn is-sitwazzjonijiet.